作者:馮取洽
標題:賀新郎
內容:知彼須知此。問籌邊、攻守規模，云何則是。景色愔愔猶日暮，壯士無由吐氣。又安得、將如廉李。燕坐江沱甘自蹙，笑腐儒、枉楦朝家紫。用與舍，徒為耳。黃蘆白葦迷千里。嘆長淮、籬落空疏，僅餘殘壘。讀父兵書寧足恃，擊楫誰盟江水。有識者、知其庸矣。多少英雄沈草野，豈堂堂、吾國無君子。起諸葛，總戎事。